नाईजीरिया दी जात्तरा, मेरी खीरी बदेसी जात्तरा ही-1979 च। दिल्ली दा बंबई, बंबई दा अदीस अबाबा ते अदीस अबाबा दा नाइजीरिया दी राजधानी लेगॉस। अटलांटिक महासागर दे पूर्वी छोर उप्पर, चढ़दे पास्सै, भू-मध्य रेखा दे कोल पैंदा, पच्छमी अफ्रीका दा शैह्‌र लेगॉस, सवेरे दे सूरज दी लोई च बड़ा सुहामा लग्गा-हवाई अड्डे कोला शैह्‌रा तोड़ी सिड़क, रस्ते च फ्लाई-ओवर, गोली आंगर दन-दनांदियां उड्डरदियां जन कारां ते ट्रक्क, सागर च खड़ोते दे ज्हाज, पाम दे रुक्खें कन्नै छांय दे टापू, सब शैल लग्गे। चंगे होटल च कमरा मिलने दी मुश्कल होई - खीर थोह्‌ड़े दिनें लेई इक मीडियम टाइप होटल च कमरा थ्होआ, कन्नै शैह्‌रा दी गैह्‌मा-गैह्‌मी, शोर गंदगी दा बी साक्षात्कार होआ। लोकें कन्नै लदोई दियां सिड़कां, सिड़कें उप्पर भांत-सभांति दियां चीजां-बस्तां बेचदे जनानियां-मर्द, रमाल ब्लैड, केले-सैंतरे, इम्पोर्टिड टी-सेट, गलास, फ्लास्क, पैन, टार्चां, छतरियां। सब अंग्रेज़ी च गल्ल-बात करने आह्‌ले, जनानियां बी, बक्खरे-बक्खरे शेड दे काले चेह्‌रे त’रां-त’रां दे हेअरस्टाइल, गुंदी दियां मींढियां, सिरै पर रंग-बरंगे रमाल बद्‌धे दे, मुटि्टयां कैश मेडम्ज, अगबाड़ें (लम्मे चोगें) च पलटोए दे हट्‌टे-कट्‌टे मर्द, सिरै पर रंग-बरंगियां जां तिल्लेदार टोपियां, नुक्कड़े पर गाल-मुआल, हत्था-पाई, अपनी बोल्ली च जोरै-जोरै दी तकरार। इ’यां बझोंदा हा क एह् लोक जीवन-शक्ति कन्नै भरोचे दे न-सिद्‌दे-सादे, खाने-लाने दे शकीन ते यौन सरबंधे च भलेआं मुक्त, खु’ल्ले दे प्रेमी जीव। पर जिस कुसै कन्नै गल्ल करो, सब नायरा (नाइजीरिया दी करंसी; उसलै इक नायरा चोह्‌दें रुपेंऽ दे बराबर हा) दे भुक्खे। गुज्झखोरी दा चलन आम-इत्थूं तोड़ी क बैंक च चैक्क कैश कराने आस्तै बी कलकैं गी खुश कीते बिना कम्म नेईं होऐ, बलगदे र’वो केईं लोक मीर पर ज्यादा लोक बड़े गरीब !